Kymmeniä uusia tolppakameroita autokaahareita käräyttämään

Poliisin investointi on suurin vuosiin.

Valvontatolpat omistaa Liikennevirasto, ja poliisi vastaa kameroista. Martti Kainulainen / Lehtikuva

Rai Suihkonen

Poliisi voi uudella määrärahalla hankkia tänä ja ensi vuonna kymmeniä automaattivalvonnan tolppakameroita. Tavoitteena on yhteensä 30–60 kameraa, jotka asennetaan teiden varsille ”peltipoliiseihin”.

Poliisilla on nyt valvontatolpissa noin 90 kameraa eli lisäystä on tulossa keskimäärin puolet nykyisestä.

– Koska hankinta pitää kilpailuttaa, saadaan uusia kameroita aikaisintaan loppuvuodesta, poliisiylitarkastaja Samppa Holopainen Poliisihallituksesta kertoo.

Mittava hankinta on mahdollista, koska poliisi sai lisätalousarviossa 1,7 miljoonaa euroa automaattisen nopeusvalvonnan kehittämiseen. Toiset 1,7 miljoonaa euroa on luvassa ensi vuodeksi. Tämä raha tulee hallituksen tuoreesta kehyspäätöksestä, jolla poliisin määrärahoja korotettiin ensi vuonna yhteensä viisi miljoonaa euroa.

– Yhteissumma on erittäin merkittävä. Ainakaan viiteen vuoteen emme ole saaneet näin suurta panostusta automaattisen nopeusvalvonnan kehittämiseen, Holopainen sanoo.

Valvontatolpat omistaa Liikennevirasto, ja poliisi vastaa kameroista.

– Uusille kameroille on iso tarve, sillä kalustomme vanhenee kovaa vauhtia. Kaikkia nykyisiä kameroita ei voi käyttää, koska osa on rikki.

Automaattivalvonnan kehittämiseen myönnetyillä rahoilla voidaan tarvittaessa palkata lisää henkilökuntaa poliisin liikenneturvallisuuskeskukseen, jossa kameratolppien kuvaama aineisto käsitellään.

– Väkeä palkataan lisää, jos uusien valvontakameroiden ansiosta rangaistusten määrä kasvaa niin paljon, ettei kokonaisuutta voi enää hallita nykyresurssilla, Holopainen sanoo.

Uusia ”peltipoliiseja” kaivataan muun muassa Nelostiellä, etenkin Jyväskylän etelä- ja pohjoispuolella.

Keski-Suomessa uusien valvontakameroiden hankintaa puoltaa se, että kymmenille kameratolpille on jo valmiit paikat Vaajakoskelta Hartolaan sekä Jyväskylän pohjoispuolella.

Valvontatolppia on koko maassa tällä hetkellä noin 900 eli kymmenkertaisesti kameroihin nähden. Kaikissa tolpissa ei tarvita kameraa, sillä pelkkä tolppa hillitsee kaasujalkaa. Kameroiden paikkoja myös vaihdellaan aika ajoin.

Noin kolmasosa tolppakameran välähdyksistä ei johda rangaistukseen, joita ovat huomautus, rikesakko tai päiväsakko. Suurin osa poistettavista tiedoista koskee esimerkiksi yritysten ja kuntien autoja, joilla on ajettu korkeintaan 7 km/h:n ylinopeus.

Tämä johtuu siitä, että huomautuksia lievistä ylinopeuksista voidaan antaa vain luonnollisille henkilöille. Lisäksi noin 5 000 ylinopeuskuvaa jää vuosittain hyödyntämättä käyttökelvottomina.